એકલા બ્રિટનમાં જ રેડીમિક્સનાં દોઢ હજાર કોન્ક્રીટ મીક્સર્સ હતાં. પૂરા યુરોપમાં તો કેટલાં ય હશે. છતાં એ ખર્ચો પાડી દેવામાં એમના પેટનું પાણી ન હલ્યું. આપણે તો અહીં કોન્ટ્રાક્ટરની સામે થનાર મજૂરને કોન્ક્રીટના પાયામાં દાટી દેવાની કે ભઠ્ઠીમાં ફેંકી દેવાની વાતો પણ સાંભળી છે. અને મિત્રો, રેડીમિક્સ, સીમેક્સ, કોન્વે જેવી કંપનીઓના ડિરેક્ટર્સ, અને એમણે પૈસા ખર્ચી સ્થાપેલા નવા માનદંડોને એક નિયમ તરીકે તત્કાલ અમલમાં મૂકાવનાર રાજકારણીઓ જેમ બ્રિટનની પ્રજામાંથી આવે છે તેમ દેશમાં માર્ગદુર્ઘટનાઓમાં દર ચાર મિનિટે એક મોત થતું હોવા છતાં જેમના પેટનું પાણી નથી હલતું એવા સરકારી અમલદારો, મજૂરોનું શોષણ કરનાર કોન્ટ્રાક્ટરો, એમનાં પગનાં તળિયાં ચાટનારા રાજકારણીઓ, એમને રક્ષનારા અને ગુના કર્યા પછી બક્ષનારા સુરક્ષાકર્મીઓ ભારતની પ્રજામાંથી – આપણામાંથી જ આવે છે. આ બધા તો ફક્ત હવેડાનું પાણી છે. કૂવો આપણે છીએ. હવે કહો મિત્રો, સ્વચ્છતા પહેલાં ક્યાં કરવાની જરૂર છે!